2.

Euroopan parlamentin päätöslauselma 24. huhtikuuta 2007, joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2005, pääluokka II — Neuvosto (C6-0466/2006 — 2006/2072(DEC))

Euroopan parlamentti, joka

- ottaa huomioon Euroopan unionin yleisen talousarvion varainhoitovuodeksi 2005 [1],

- ottaa huomioon Euroopan yhteisöjen lopullisen tilinpäätöksen varainhoitovuodelta 2005 — Nide I (C6-0466/2006) [2],

- ottaa huomioon neuvoston vuosikertomuksen vastuuvapauden myöntävälle viranomaiselle vuonna 2005 toimitetuista sisäisistä tarkastuksista,

- ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2005 ja tilintarkastustuomioistuimen erityiskertomukset sekä tarkastettujen toimielinten vastaukset [3],

- ottaa huomioon tilintarkastustuomioistuimen EY:n perustamissopimuksen 248 artiklan mukaisesti antaman tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta [4],

- ottaa huomioon EY:n perustamissopimuksen 272 artiklan 10 kohdan sekä 274, 275 ja 276 artiklan,

- ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 [5] ja erityisesti sen 50, 86, 145, 146 ja 147 artiklan,

- ottaa huomioon työjärjestyksen 71 artiklan sekä liitteen V,

- ottaa huomioon talousarvion valvontavaliokunnan mietinnön (A6-0108/2007);

1. panee merkille, että vuonna 2005 neuvostolla oli käytettävissään maksusitoumusmäärärahoja yhteensä 588182640,52 euroa ja että niiden käyttöaste oli 96,69 prosenttia;

2. panee merkille, että 1. tammikuuta 2005 käyttöön otetun suoriteperusteisen kirjanpidon jälkeen neuvoston tilinpäätöksestä ilmenee, että sen taloudellinen tulos on positiivinen (19386891,40 euroa) ja että sillä on toisiaan vastaava määrä varoja ja vastuita (398520004,03 euroa);

3. pitää valitettavana, että toisin kuin muut toimielimet, neuvosto ei toimita vuosittaista toimintakertomusta Euroopan parlamentille vedoten siihen, että asiasta on tehty vuonna 1970 herrasmiessopimus (neuvoston 22. huhtikuuta 1970 pidetyn kokouksen pöytäkirjaan kirjattu päätöslauselma) eikä varainhoitoasetuksessa vaadita sen toimittamista; kehottaa neuvostoa harkitsemaan uudestaan päätöstä olla julkaisematta toimintakertomusta ollakseen vastuullisempi suurta yleisöä ja veronmaksajia kohtaan;

4. viittaa Euroopan tilintarkastustuomioistuimen havaintoon (10.11 kohta), jonka mukaan neuvoston uudistettu järjestelmä neuvoston jäsenten valtuutettujen matkakulujen korvaamisesta on vähentänyt hallinnollista rasitusta huomattavasti, mutta jäsenvaltioiden ilmoitusten tarkastukset olivat riittämättömiä ennen heinäkuun 2005 määrärahaerien maksua;

5. katsoo, että sisäinen tarkastaja korostaa vuosikertomuksessaan neuvoston valtuutettujen matkakuluja koskevassa kohdassa, että on kerrottava avoimemmin, mitkä kokoukset ja korvattavat kulut kuuluvat järjestelmän piiriin, ja suosittaa työryhmän perustamista kyseisten asioiden käsittelemiseksi;

6. panee merkille neuvoston tilintarkastustuomioistuimelle toimittaman vastauksen, jossa todetaan, että neuvoston pääsihteeristö tarkistaa järjestelmää parhaillaan ja käyttää tukena neuvoston sisäisen tarkastuksen yksikön kertomusta neuvoston jäsenten valtuutettujen uuden matkakulujärjestelmän toimivuudesta vuosi sen vuonna 2004 tapahtuneen käyttöönoton jälkeen; panee merkille, että kukin valtuuskunta saa nyt neuvoston pääsihteeristöltä rajoitetun määrärahan, jolle on asetettu enimmäismäärä;

7. muistuttaa, että edellä mainitun herrasmiessopimuksen ehtoihin vedoten neuvoston pääsihteeristö ei ollut halukas vastaamaan virallisesti kaikille toimielimille (myös Euroopan parlamentille) lähetettyyn virkaautojen käyttöä koskevaan kyselyyn;

8. huomauttaa, että edellä mainitussa herrasmiessopimuksessa määrätään Euroopan parlamentin talousarviosta, että

"neuvosto ei tee tarkistuksia Euroopan parlamentin menoarvioon. Tätä sitoumusta noudatetaan vain silloin, kun menoarvio ei ole ristiriidassa yhteisön määräysten kanssa, ja erityisesti henkilöstösääntöjen ja muuta henkilöstöä koskevien palvelussuhteen ehtojen sekä toimielinten kotipaikkoja koskevien määräysten kanssa;"

9. katsoo, että kun otetaan huomioon herrasmiessopimuksen laatimisajankohta ja huomattava ero sen sanamuodon ja siihen liitetyn tulkinnan välillä, herrasmiessopimusta olisi mahdollisesti tarkistettava;

10. katsoo, että nykyistä kompromissia, jonka mukaan neuvoston ja asiasta vastaavien valiokuntien puheenjohtajien ja esittelijöiden välillä käydään epävirallista vuoropuhelua, olisi laajennettava siten, että vuoropuheluun osallistuisi yksi jäsen kustakin poliittisesta ryhmästä; kehottaa toimivaltaista valiokuntaa aloittamaan neuvottelut neuvoston kanssa epävirallista vuoropuhelua koskevien tarkistettujen järjestelyjen toteuttamiseksi ennen seuraavaa vastuuvapausmenettelyä;

11. panee merkille, että tilintarkastustuomioistuimen erityiskertomuksessa nro 9/2006 todettiin, että vuonna 2005 neuvoston käännöskustannukset olivat 276 euroa/sivu (komissiossa kustannukset olivat 194 euroa/sivu ja Euroopan parlamentissa 119 euroa/sivu); katsoo eron selittyvän osittain sillä, että neuvoston pääsihteeristö on onnistunut vähentämään käännettäväksi lähettävien asiakirjojen määrää ja pituutta ja on laatinut luettelon keskeisistä asiakirjoista, ja panee merkille, että neuvosto suunnittelee kääntäjien määrän huomattavaa vähentämistä;

12. kehottaa toimimaan mahdollisimman avoimesti yhteisen ulko- ja turvallisuuspolitiikan (YUTP) alalla; pyytää neuvostoa varmistamaan, että noudatetaan talousarvion kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen sopimuksen [6] 42 kohtaa niin, ettei YUTP:n toimintamenoja esitetä neuvoston talousarviossa; pidättää itsellään oikeuden ryhtyä tarvittaviin toimiin, jos sopimusta rikotaan.

[1] EUVL L 60, 8.3.2005.

[2] EUVL C 264, 31.10.2006, s. 1.

[3] EUVL C 263, 31.10.2006, s. 1.

[4] EUVL C 263, 31.10.2006, s. 10.

[5] EYVL L 248, 16.9.2002, s. 1, asetus sellaisena kuin se on muutettuna asetuksella (EY, Euratom) N:o 1995/2006 (EUVL L 390, 30.12.2006, s. 1).

[6] EUVL C 139, 14.6.2006, s. 1.

--------------------------------------------------